Š T A T Ú T
OBECNEJ  KNIŽNICE  JASLOVSKÉ BOHUNICE

Obec  Jaslovské Bohunice na základe zák. SNR č. 369/1990 Zb. o obecnom zriadení v znení neskorších predpisov a zákona NR SR č.183/2000 Z.z. o knižniciach vydáva tento štatút obecnej  knižnice. 

Čl. 1
Právne postavenie knižnice

Zriaďovateľ: Obec Jaslovské Bohunice.
Názov organizácie: Obecná knižnica Jaslovské Bohunice.
Typ hospodárenia: príspevková organizácia.
Predmet činnosti: knižnično-informačné služby.
Knižnica nemá právnu subjektivitu, teda nemá právo vystupovať  v  právnych  vzťahoch.  
Pri budovaní knižničných fondov a zabezpečovaní služieb obyvateľom obce knižnica spolupracuje s  Knižnicou Juraja Fándlyho v Trnave, ktorá plní úlohu metodického centra pre verejné knižnice v okrese Trnava.
Čl. 2
Poslanie knižnice

1. Knižnica buduje knižničné fondy a sprístupňuje prostredníctvom nich používateľom svojich služieb  kultúrne hodnoty a informácie a tak prispieva k uspokojovaniu potrieb  čitateľov a k zvyšovaniu ich kultúrnej úrovne a vzdelanosti.
2. Knižnica  organizuje  a  zabezpečuje  tiež  ďalšie  kultúrne,  vzdelávacie a spoločenské podujatia, ktoré súvisia s jej hlavnou činnosťou / literárne  stretnutia, besedy a pod.)

Čl. 3
Sprístupnenie knižničných fondov

1. Knižničné fondy sú sprístupňované voľným výberom. Dokumenty, ktoré knižnica nemá vo svojom fonde, môže zabezpečiť záujemcom z inej knižnice prostredníctvom  medziknižničnej výpožičnej služby.
2. Knižnica   poskytuje  svoje  služby verejnosti v súlade  so Zákonom č.211/2000 Z.z. o slobodnom prístupe k informáciám a o zmene niektorých zákonov, bez rozdielu ich politickej  orientácie, nábo-ženského  presvedčenia, bez rozdielu rás, národnosti, spoločenského, alebo sociálneho  postavenia.
3. Knižnica  nesmie uchovávať, propagovať a požičiavať diela, ktoré sú v rozpore s Ústavou   Slovenskej  republiky a s Listinou ľudských práv a slobôd.

Čl. 4
Správa knižnice

1. Za činnosť knižnice a za hospodárenie so zverenými finančnými  prostriedkami a s majetkom obce 
 zodpovedá zriaďovateľovi podľa platných právnych noriem a podľa pokynov zriaďovateľa 
 knihovník.
2. Knihovníka menuje a odvoláva obecné zastupiteľstvo.
3. Zriaďovateľ môže ustanoviť ako svoj poradný orgán pre činnosť knižnice knižničnú radu. Členmi   
 knižničnej rady sú obyvatelia obce, ktorí môžu  svojimi názormi a  skúsenosťami priaznivo 
 ovplyvniť činnosť knižnice.

Čl. 5
Hospodárenie knižnice

1. Hospodárenie knižnice je súčasťou hospodárenia obce a je viazané na rozpočet obce. V rozpočte obce sa každoročne stanovuje finančná čiastka na zabezpečenie činnosti   knižnice a na nákup kníh na základe návrhu knihovníka. Knihovník je povinný predložiť svoje požiadavky na schválenie do rozpočtu v termíne do 15. novembra príslušného roka.
2. Knižničný fond a majetok, ktorý knižnica využíva pri svojej činnosti, je majetkom obce. Knihovník  organizuje a spravuje zverený majetok podľa  všeobecne záväzných právnych predpisov a zásad hospodárenia s majetkom  obce.
3. Knihovník je povinný zaobchádzať so zverenými finančnými prostriedkami a  podľa  pokynov   zriaďovateľa  a  v  stanovených  termínoch  predkladať  vyúčtovanie. 
4. Finančné zdroje knižnice sú :
a/  rozpočet obce
b/ príjmy z poplatkov za knižničné činnosti ktoré upravuje knižničný a výpožičný  poriadok /   zápisné, upomienky, náhrada za stratené knihy / 
c/ sponzorské príspevky
d/ príjmy z iných aktivít kultúrneho charakteru / zbierka na nákup kníh /
5. Granty a sponzorské príspevky účelovo určené pre knižnicu musia byť zúčtované tak, aby bolo  
 preukázateľné ich využitie.

Čl. 6
Záverečné ustanovenie

1.  Poskytovanie knižnično-informačných služieb upravuje knižničný a výpožičný poriadok .
2. Zmeny a doplnky tohto štatútu schvaľuje obecné zastupiteľstvo. Štatút Obecnej knižnice Jaslovské Bohunice bol schválený uznesením Obecného zastupiteľstva Jaslovské Bohunice V/375 dňa  2.3.2009 a nadobudol účinnosť dňom schválenia Obecným zastupiteľstvom.

V Jaslovských Bohuniciach dňa  2.3.2009 

 Peter Ryška                                                                                                                                                                        starosta obce